Дзяржаўная ўстанова адукацыі

“Сівіцкі навучальна-педагагічны комплекс дзіцячы сад – базавая школа”

ЧЫМ ПАРАДЗІЛА, ТЫМ АДХАДЗІЛА

АБО ЗАМОВЫ ВЁСКІ СІВІЦА

Аўтар: Бібік Аляксандр Пятровіч, вучань 5 класа

Кіраўнік: Бібік Галіна Іосіфаўна, настаўнік беларускай мовы і літаратуры

Сівіца

|  |  |
| --- | --- |
| Уводзіны | 3 |
| Асноўная частка | 4 |
| 1. Асноўныя тэрміны фалькларыстыкі | 4 |
| 1. Замовы як жанр вуснай народнай творчасці | 4 |
| 1. Замовы вёскі Сівіца | 5 |
| 1. Падзел замоў паводле функцыянальнага прызначэння | 6 |
| Заключэнне | 7 |
| Спіс выкарыстанай літаратуры | 8 |
| Дадатак |  |

УВОДЗІНЫ

Успомніўся мне адзін выпадак. Справа адбывалася 3 ліпеня ў вёсцы Вуглы. Мы са школы прыехалі ўскласці кветкі да помніка мірным жыхарам, якія загінулі тут у гады Вялікай Айчыннай вайны. Раптам наша дырэктар, Людмілам Іосіфаўна, моцна закрычала і неяк збялела. Аказалася, яна ледзьве не наступіла на вужа і вельмі спалохалася. Тады Кацярына Іосіфаўна Савіна (у гады вайны яна была вязнем канлагера), якая была з намі, сказала, што абавязкова трэба “палячыць пярэпалахі”, бо можа пачацца любая хвароба. Калі мы, дзеці, спыталіся, як лечаць пярэпалахі, яна сказала: “Ну дык замаўляюць ці качаюць”…

Прыказкі і прымаўкі, прыкметы і павер’і, калыханкі і забаўлянкі, казкі, загадкі, песні… Хто не знаёмы з гэтымі жанрамі вуснай народнай творчасці?! А што гэта такое – замовы? Хто, дзе і калі іх выкарыстоўвае? Пытанні…пытанні…пытанні. Ва ўсякім выпадку, у мяне і маіх аднакласнікаў адказу на гэтыя пытанні не было.

У спадчыну ад мінулых пакаленняў нам дасталася велізарная колькасць фальклорных твораў. Яны гавораць пра характар народа, яго гісторыю, яго схільнасці і асаблівасці побыту і ўзніклі яны не проста так. I сапраўды, калі задумацца, дык заўсёды вызначыш, што вынікаюць яны з нейкіх асаблівасцей, умоў вытворчай дзейнасці жыхароў і вельмі часта звязаны з гістарычным мінулым чалавека.

На жаль, не многія з нас могуць сходу назваць любую народную казку, праспяваць песню ці калыханку, успомніць народную прыкмету Але такога не павінна быць, бо гэта наша гісторыя, наша спадчына.

Мне захацелася даведацца, як узніклі, дзе і калі выкарыстоўваюцца замовы – славесныя формулы, якім надаецца магічнае значэнне. На працягу года я вывучаў адпаведную літаратуру, сустракаўся з людзьмі, запісваў замовы. Цяпер у мяне ёсць магчымасць расказаць, калі і з якой мэтай яны выкарыстоўваюцца ў вёсцы Сівіца.

Мэта: даследаванне асаблівасцей выкарыстання, значэння і функцый замоў як фальклорнага жанру, выяўленне іх ролі ў паўсядзённым жыцці чалавека.

Аб’ект даследавання: в. Сівіца.

Прадмет даследавання: замовы.

Задачы даследавання:

пазнаёміцца з літаратурай па фалькларыстыцы, з тэрміналогіяй па вывучаемай тэме;

запісаць замовы, якія выкарыстоўваюць у в. Сівіца;

сістэматызаваць іх адносна прызначэння.

Гіпотэза: выкажу здагадку, што часцей замовы ў нашай мясцовасці выкарыстоўваюць для лячэння людзей.

Метады даследавання: аналіз і сінтэз, назіранне, параўнанне, супастаўленне, гутарка.

АСНОЎНАЯ ЧАСТКА

1. АСНОЎНЫЯ ТЭРМІНЫ ФАЛЬКЛАРЫСТЫКІ

З літаратуры я даведаўся, што існуе асобная навука – фалькларыстыка, якая вывучае родавую і жанравую спецыфіку фальклору. Фалькларыстыка вельмі блізкая да этнаграфіі, літаратуразнаўства і музыказнаўства.

Фальклор (англ. Folklore – народныя веды, народная мудрасць) увогуле – гэта сукупнасць розных відаў народнага мастацтва. Слова ж “фальклор” пераважна ўжываецца для абазначэння мастацтва слова – вусна-паэтычнай творчасці.

Да відаў народнага мастацтва адносяцца народная музыка, народныя танцы, разнастайныя віды дэкаратыўна-прыкладнога мастацтва, народны тэатр, вусна-паэтычная творчасць.

У сваю чаргу, вылучаюць наступныя жанры вуснай народнай (вусна-паэтычнай) творчасці: загадкі, забаўлянкі, калыханкі, казкі, прыказкі, прымаўкі, прыкметы, павер’і, замовы.

2. ЗАМОВЫ ЯК ЖАНР ВУСНАЙ НАРОДНАЙ ТВОРЧАСЦІ

Замовы (загаворы, нагаворы, шэпты) – старажытны жанр народнай паэзіі, слоўная формула, якой надавалася магічнае значэнне. На думку Б. Рыбакова, замовы ўзніклі ў час палеаліту, 20 – 40 тысяч гадоў таму назад. Замовы імкнуліся ўплываць на розныя стыхійныя сілы прыроды, узаемаадносіны ў грамадстве.

Замовы як жанр валодаюць вялікай вобразнай сілай, у іх мноства паўтораў, асобных рытарычных фігураў.

У мінулым замовы былі шырока распаўсюджаны ў быце і мелі чыста бытавое значэнне: з дапамогай слова, магічнага дзеяння ператварыць жаданае

ў рэальнасць, падобным выклікаць падобнае.

Нягледзячы на тое, што асобныя замовы шырока выкарыстоўваліся ў побыце людзей, усё ж такі часцей імі карысталіся так званыя шаптуны або знахары. Яны, разам з замовамі, нярэдка выкарыстоўвалі і сродкі народнай медыцыны, чым дабіваліся пэўнага выніку ў так называемым лячэнні. Гэта замацоўвала ў насельніцтва веру ў магічную сілу слова і забяспечвала ўстойлівае месца замовам як віду творчасці ў народзе.

Замовы каштоўныя тым, што ў іх знайшлі адлюстраванне многія бакі гаспадарчага, грамадскага і духоўнага жыцця чалавека. Яны з’яўляюцца помнікамі мастацкага слова народа.

3. ЗАМОВЫ ВЁСКІ СІВІЦА

Вывучыўшы літаратуру па тэме, я, як сапраўдны фалькларыст, адправіўся ў экспедыцыю. Экспедыцыя атрымалася нядоўгай і недалёкай (абмяжоўвалася вёскай Сівіца), але вельмі цікавай, хоць і з пэўнымі складанасцямі.

Выйшла так, што пра існаванне замоў ведаюць усе, каго я апытваў, а гэта 42 чалавекі. Але “падзяліцца” самімі замовамі згаджаліся нямногія. Аказваецца, калі расказаць замову, якой ты карыстаешся, чужому чалавеку, яна можа страціць сваю магічную сілу.

Тым не менш, былі і тыя, хто з задавальненнем дзяліўся сваімі ведамі. І нават тыя, хто не дзяліўся тэкстам замовы, даволі ахвотна расказвалі пра неабходны рытуал, які суправаджае многія замовы.

Цікавай атрымалася сустрэча з Юхневіч Ірынай Іосіфаўнай. Ад яе я даведаўся, што замовы бываюць засцерагальныя і ад розных відаў хвароб, ці, як яшчэ іх называюць, лячэбныя. Засцерагальныя замовы папярэджваюць хваробу ці нейкую бяду, а замовы ад розных хвароб лечаць ужо хворага чалавека ці жывёлу. Напрыклад, замову “Чым парадзіла, тым адхадзіла” выкарыстоўваюць маці, калі лічаць, што дзіця спалохалася, ці яго хто ўрок, і ад гэтага яно плача, не спіць, часта хварэе. Гэта замова суправаджаецца пэўным рытуалам: маці, калі гаворыць замову, вываратным бокам падолу спадніцы супраць гадзіннікавай стрэлкі тройчы водзіць над дзіцем, тым самым як бы забірае сабе яго хваробы.

Урокі (ці сурокі) “лячылі” і бацькавай шапкай. Таксама трэба было вываратным бокам шапкі тройчы “сцерці” (правесці над ім) дзіця і кінуць у самы далёкі кут, прыгаворваючы: “Кут, урокі прымай, дзіця здароўем надзяляй”.

Бібік Эльвіра Міхайлаўна падзялілася са мной замовай на добрую гаспадарку: “Як на небе месяц красны, каб у мяне ў хляве было шчасна. Як на небе месяц поўны, каб у мяне ў гаспадарцы было роўна”. Гэту замову трэба паўтараць кожны раз, калі на небе поўня. Тады добра будуць весціся свінні і куры.

Маляўская Галіна Бярнардаўна катэгарычна адмовілася расказваць тэкст замовы ад сурокаў скаціны, але расказала, што для лячэння трэба выкарыстоўваць нож. Тройчы вострым нажом крыж-накрыж трэба вадзіць над жывёлай, а пасля з усёй сілы махнуць ім у левы бок, як быццам рассякаючы хваробу. Яшчэ сурокі можна лячыць “свянцонай соллю” (соллю, якая асвечана ў касцёле), молячыся і сыплючы яе праз плячо крыж-накрыж.

Але сапраўднай “скарбонкай” замоў была мая бабуля Бібік Юзэфа Вікенцьеўна. Ад яе я даведаўся, што замовы бываюць амаль на кожны выпадак жыцця: ад пярэпалахаў, ад рожы, зубнога болю, звіху, каб грошы вяліся, каб што задумана, збылося, каб жаніх ці нявеста з’явілася, ад разлучніцы, ад згубы і інш.

Напрыклад, бабуля мне расказала, што трэба рабіць, каб у каровы заўсёды многа малака было. Гэта таксама пэўны рытуал: раніцай на Яна (па каталіцкім календары – 24 чэрвеня), выгнаўшы карову ў поле, трэба “збіраць” у падол фартуха яе сляды, толькі абавязкова глыбокія, і прыгаворваць: “У падол капыток, малако ў збанок”. Чым больш слядоў збярэш, тым больш малака ў каровы будзе. Толькі гэтага ніхто старонні бачыць не павінен, інакш малако прападзе.

А яшчэ, мая бабуля з’яўлялася той самай шаптухай, або знахаркай, да якой сапраўды прыяждалі людзі лячыцца. Часцей за ўсё лячылі пярэпалахі. Бабуля гэты рытуал называла “замаўляць” або “качаць” пярэпалахі. Яна была ўпэўнена, што бальшасць хвароб у чалавека – ад пярэпалахаў. Калі іх своечасова пакачаць, то можна вылечыць нават бясплоддзе ў жанчын. Мне бабуля пярэпалахі не качала, казала, што родным, кроўным такое лячэнне не дапаможа. І самой замовы яна мне не расказала. Сказала, што проста моліцца. Аднак, я меў магчымасць назіраць, як яна “качае пярэпалахі” іншым.

Замова праводзілася абавязкова пасля заходу сонца на працягу трох вечароў. З хлебнага мякіша рабіўся шарык велічынёй з грэцкі арэх. Ім бабуля па кругу тройчы качала на грудзях і спіне хворага чалавека, нешта ўвесь час шэпчучы. Слоў з гэтых шэптаў ніхто не павінен разабраць. У першы вечар пасля правядзення замовы хлебны шарык трэба было разламаць. Калі ў мякішы былі валасы, значыць, чалавек нечага спалохаўся і лячэнне трэба працягваць. Калі валасоў не было, замова больш не праводзілася. А хлеб абавязкова аддавалі сабаку.

Яшчэ бабуля мне казала, што пярэпалахі і рожу лечаць свежым яйком, а ўрокі чалавеку і жывёле зносяць соллю. Пры гэтым таксама гавораць малітвы.

Юзэфа Вікенцьеўна таксама ўспомніла калыханку сваёй бабулі, якая па змесце нагадвала замову:

Пайдзі, коця, на вулку,

А дзіця – у люльку.

На ката вуркота,

А на дзіця дрымота.

На ката безгалоўе,

А на дзіця здароўе.

На ката ўсё ліха,

А ты, дзіця, спі ціха.

Ты, коця, не вурчы,

А ты, дзіця, спі-маўчы.

Змест гэтай калыханкі сведчыць аб тым, што нашы продкі выкарыстоўвалі замовы не толькі як асобны жанр вуснай народнай творчасці, але і “ўстаўлялі” іх ў творы іншых жанраў. Іх мы можам бачыць і ў абрадавых песнях.

Да бабулі часта звярталіся людзі, у яе сілу верылі. Калі я спытаўся, ці многіх яна вылечыла, бабуля адказала, што многіх. І дзяцей лячыла, і дарослых, і старых.

Яна ж мне паведаміла, што сваю сілу яна можа перадаць сваёй дачцэ ці меншай унучцы. Але зрабіць яна гэта не паспела, бо летам бабулі не стала,

Маляўская Марына Феліксаўна ў час нашай размовы таксама сказала, што сілу шаптуха можа перадаць толькі самай малодшай дачцэ ці пляменніцы. А вось Сямейнік Ірэна Канстанцінаўна словы не пацвердзіла: веды можна перадаваць і самай старэйшай.

Марыне Феліксаўне свае веды перадала Ціхановіч Марыя Іосіфаўна, якая не мела ўласных дачок. “ Ты – самая маладая ў сваёй сям’і. Калі хочаш, я навучу цябе, будзеш людзям дапамагаць ” – сказала Марыя Іосіфаўна і проста навучыла васьмі замовам.

Такім чынам, мы можам меркаваць, што свае веды знахары, ці шаптуны, перадаюць толькі самай старэйшай ці самай малодшай жанчыне свайго роду.

Сямейнік Ірэна Канстанцінаўна мне расказала, што яна не лечыць ні людзей, ні жывёлу непасрэдна. Яна замаўляе ваду. Ваду трэба тройчы пераліць з адной шклянкі ў другую праз спецыяльнае прыстасаванне, якое нагадвае вялікую драўляную лыжку з дзіркай (асобнай назвы гэты прадмет не мае). Што пры гэтым трэба гаварыць, Ірэна Канстанцінаўна пакінула ў сакрэце. Аднак, яна расказала яшчэ, што некаторыя людзі ваду замаўляюць, тройчы пераліваючы праз парог. Калі я спытаўся, чаму амаль ўсе рытуалы трэба выконваць тройчы, яна адказала: “Ну дык як жа, дзіцятка! Тры ж асобы Божыя”. Тады я і зразумеў, што нашы продкі звязваюць магічную сілу замоў не толькі з нейкімі словамі ці рытуаламі, але і з верай у сілу Божую.

А яшчэ адну замову я ўспомніў сам! Калі я быў трохі меншым і мне часам балеў жывот, то мама гладзіла яго рукой і прыгаворвала: “Па саломе, па мякіне, дзе балела – хай пакіне”.

Такім чынам, за час сваёй экспедыцыі я змог не толькі запісаць замовы нашай Сівіцы, але і пазнаёміцца з рытуаламі, якія іх суправаджаюць, і прадметамі, якія для гэтага выкарыстоўваюцца. А прадметы выкарыстоўваюць розныя: хлеб, соль, яйкі свежыя ці вараныя, драўляныя лыжкі з дзіркай, нож і інш. Таксама я зразумеў, што замовам ад розных хвароб людзі надаюць вельмі вялікае значэнне і сёння. І не толькі пажылыя людзі, але і даволі маладыя, адукаваныя.

4. ПАДЗЕЛ ЗАМОЎ НА ГРУПЫ ПАВОДЛЕ ПРЫЗНАЧЭННЯ

Мне ўдалося запісаць 27 замоў (Дадатак 1), якія выкарыстоўваюць жыхары вёскі Сівіца ў сваім побыце. Я паспрабаваў падзяліць іх на групы паводле прызначэння. Атрымаліся тры групы – лячэбныя, замовы, звязаныя з побытам чалавека і засцерагальныя замовы.

Самая вялікая група, якая налічвае шаснаццаць замоў, адносіцца да лячэбных. Другая па колькасці – восем – замовы, звязаныя з побытам чалавека. І трэцяя група – засцерагальныя замовы. Іх я запісаў толькі тры (Дадатак 2)

Кожную групу замоў можна падзяліць на падгрупы па мэце ўжывання ( ад пярэпалахаў, на добрую гаспадарку, ад грому і г.д.)

ЗАКЛЮЧЭННЕ

Такім чынам, у ходзе даследавання мне ўдалося запісаць замовы сваёй мясцовасці, устанавіць іх функцыянальнае прызначэнне і падзяліць на групы адносна прызначэння.

Як я і меркаваў, самая шматлікая група – гэта лячэбныя замовы. Акрамя гэтага, я заўважыў, што замовы, як правіла, суправаджаюцца пэўным рытуалам.

У некаторых замовах выкарыстоўваюцца малітвы, або проста зварот да Бога ці святых.

Вынікам маёй работы з’яўляецца даведнік “Замовы і іх функцыянальнае прызначэнне”.

Замовы – гэта не толькі жанр вуснай народнай творчасці, але і духоўны скарб народа, у якім захавалася жыццёвая філасофія і псіхалогія нашых продкаў.

Сваю працу па вывучэнні вуснай народнай творчасці як спадчыны роднага краю я буду прадаўжаць. Час ідзе, губляюцца, забываюцца народныя творы, адыходзяць у Лету іх непасрэдныя носьбіты, таму збору і сістэматызацыі іх варта надаваць асаблівую ўвагу, каб разам з імі мы не страцілі свае асаблівасці, індывідуальнасць, гістарычную памяць.

СПІС ВЫКАРЫСТАНАЙ ЛІТАРАТУРЫ

1.Боганева, А.М. і інш. Традыцыйная мастацкая культура беларусаў / А.М. Боганева і інш. – Мінск: Вышэйшая школа, 2009. Т.4, с.629-633

2. Васілевіч, У.А., Салавей, Л.М. Замовы / У.А. Васілевіч, Л.М. Салавей. – Мінск: Беларусь, 2009. с.3-20

3. Корсак, В. Класіфікацыя аберагальных замоўных тэкстаў/ В. Корсак. – Мінск: Роднае слова, 2009. № 9, с.37-40.

4. Пашкоў, Г. П. і інш. Беларуская энцыклапедыя: У 18 т. Т.7: Застаўка – Кантата / Рэдкал.: Г. П. Пашкоў і інш. – Мінск: Белэн, 1999. 608 с.

5. Электронная энцыклапедыя: http://ru.wikipedia.org/wiki/Фалькларыстыка